Sewe sterf toe ambulans motor tref(Argieffoto: @WCHEMS/Twitter) Sewe persone is Donderdagoggend in die Noord-Kaap dood tydens ŉ ongeluk tussen ŉ ambulans en ŉ motor. Simon Zwane, woordvoerder van die Padverkeersbestuurskorporasie (RTMC), het gesê die ongeluk het op die N4 tussen Kuruman en Khathu plaasgevind. “Die insittendes van die motor het glo skape gesteel en hulle het paniekerig geword toe hulle die ambulans gesien het. Die bestuurder van die motor wou toe ŉ onwettige U-draai maak op die pad, en dit is toe dat die ambulans hulle getref het.” Sewe persone in die motor is op die toneel dood verklaar. Twee persone in die ambulans is beseer. “Owerhede het sewe skaapkarkasse in die motor gevind.” Die polisie in Kathu doen ŉ geregtelike doodsondersoek. Die RTMC sal met die polisie saamwerk om alle faktore te ondersoek wat tot die ongeluk gelei het, het Zwane bygevoeg.